ΠΡΩΤΟΚΟΛΛΟ 3

Για τις λειτουργίες και τις εξουσίες της Εποπτεύουσας Αρχής ΕΖΕΣ στον τομέα των κρατικών ενισχύσεων

Άρθρο 1

1. Η Εποπτεύουσα Αρχή ΕΖΕΣ, σε συνεργασία με τα κράτη ΕΖΕΣ, εξετάζει διαρκώς τα καθεστώτα ενισχύσεων που υφίστανται στα κράτη αυτά. Τους προτείνει τα κατάλληλα μέτρα που απαιτεί η προοδευτική ανάπτυξη ή η λειτουργία της συμφωνίας ΕΖΕΣ.

2. Εάν η Εποπτεύουσα Αρχή ΕΖΕΣ διαπιστώσει, αφού τάξει στα ενδιαφερόμενα μέρη προθεσμία για να υποβάλουν τις παρατηρήσεις τους, ότι ενίσχυση που χορηγείται από ένα κράτος της ΕΖΕΣ ή μέ πόρους κράτους ΕΖΕΣ δεν συμβιβάζεται με τη λειτουργία της συμφωνίας ΕΟΧ, βάσει του άρθρου 61 της της συμφωνίας ΕΟΧ ή ότι η ενίσχυση αυτή εφαρμόζεται καταχρηστικά, αποφασίζει ότι το εν λόγω κράτος οφείλει να την καταργήσει ή να την τροποποιήσει εντός προθεσμίας που καθορίζει η ίδια.

Εάν το εν λόγω κράτος της ΕΖΕΣ δεν συμμορφωθεί προς την απόφαση αυτή εντός της ταχθείσας προθεσμίας, η Εποπτεύουσα Αρχή ΕΖΕΣ ή οποιοδήποτε άλλο ενδιαφερόμενο κράτος της ΕΖΕΣ μπορεί, κατά παρέκκλιση των άρθρων 31 και 32 της παρούσας συμφωνίας να προσφύγει απευθείας στο Δικαστήριο ΕΖΕΣ.

Μετά από αίτηση κράτους της ΕΖΕΣ, τα κράτη της ΕΖΕΣ μπορούν να αποφασίζουν, με κοινή συμφωνία, ότι ενίσχυση που έχει θεσπισθεί ή πρόκειται να θεσπισθεί από το κράτος αυτό, θεωρείται συμβιβάσιμη με τη λειτουργία της συμφωνίας ΕΟΧ, κατά παρέκκλιση των διατάξεων του άρθρου 61 της συμφωνίας ΕΟΧ, αν εξαιρετικές περιστάσεις δικαιολογούν μια τέτοια απόφαση. Αν η Εποπτεύουσα Αρχή ΕΖΕΣ έχει κινήσει, ως προς την ενίσχυση αυτή, τη διαδικασία που προβλέπεται στο πρώτο εδάφιο της παρούσας παραγράφου, η αίτηση του ενδιαφερόμενου κράτους προς τα κράτη ΕΖΕΣ έχει ως αποτέλεσμα την αναστολή της σχετικής διαδικασίας μέχρις ότου τα κράτη ΕΖΕΣ αποφανθούν, με κοινή συμφωνία.

Αν, ωστόσο, τα κράτη ΕΖΕΣ δεν αποφανθούν εντός τριών μηνών από την υποβολή της αίτησης, αποφασίζει η Εποπτεύουσα Αρχή ΕΖΕΣ.

3. Η Εποπτεύουσα Αρχή ΕΖΕΣ ενημερώνεται εγκαίρως για τα σχέδια που αποβλέπουν στο να θεσπίσουν ή να τροποποιήσουν τις ενισχύσεις, ώστε να μπορεί να υποβάλει τις παρατηρήσεις της. Αν κρίνει, ότι σχέδιο ενίσχυσης δεν συμβιβάζεται με τη λειτουργία της συμφωνίας ΕΟΧ, κινεί αμελλητί τη διαδικασία που προβλέπεται στην προηγούμενη παράγραφο. Το ενδιαφερόμενο κράτος δεν μπορεί να εφαρμόσει τα σχεδιαζόμενα μέτρα πριν να καταλήξει η διαδικασία αυτή σε τελική απόφαση.

Άρθρο 2

1. Μία συμβουλευτική επιτροπή επικουρεί την Εποπτεύουσα Αρχή ΕΖΕΣ κατά την εξέταση των ενισχύσεων που χορηγούνται για τις σιδηροδρομικές, οδικές και εσωτερικές πλωτές μεταφορές. Η επιτροπή αυτή έχει ως πρόεδρο εκπρόσωπο της Εποπτεύουσας Αρχής ΕΖΕΣ και απαρτίζεται από εκπροσώπους που διορίζει κάθε κράτος της ΕΖΕΣ. Η επιτροπή συγκαλείται τουλάχιστον δέκα ημέρες πριν από τις συνεδριάσεις και οι προσκλήσεις περιέχουν τις λεπτομέρειες της ημερήσιας διάταξης. Ο χρόνος αυτός μπορεί να μειώνεται σε επείγουσες περιπτώσεις.

2. Η επιτροπή μπορεί να εξετάζει, και να γνωμοδοτεί για όλα τα θέματα που αφορούν τη λειτουργία των διατάξεων της συμφωνίας ΕΟΧ σχετικά με τη χορήγηση ενισχύσεων στον τομέα των μεταφορών.

3. Η επιτροπή ενημερώνεται σχετικά με τη φύση και το μέγεθος των ενισχύσεων που χορηγούνται σε επιχειρήσεις μεταφορών και, γενικά για όλες τις σχετικές λεπτομέρειες των ενισχύσεων αυτών, μόλις οι τελευταίες κοινοποιηθούν στην Εποπτεύουσα Αρχή ΕΖΕΣ σύμφωνα με τις διατάξεις του παραρτήματος XIII τμήμα I σημείο iv) της συμφωνίας ΕΟΧ που ρυθμίζει τη χορήγηση ενισχύσεων στον τομέα των μεταφορών.